Spencer Tracy

Spencer Bonaventure Tracy (5 April 1900 – 10 Junie 1967) was ’n Amerikaanse akteur. Hy was bekend vir sy natuurlike styl en veelsydigheid. In ’n loopbaan wat oor 37 jaar gestrek het, is hy vir nege Oscars benoem vir beste akteur, waarvan hy twee gewen het. Hy deel die rekord vir die meeste benoemings in dié kategorie met Laurence Olivier. Hy was die eerste van nege akteurs wat die prys twee keer gewen het en een van net twee wat dit twee jaar ná mekaar gewen het (die ander een is Tom Hanks).

Vroeë lewe 
Tracy is in Milwaukee, Wisconsin, gebore. Hy was die tweede seun van John Edward Tracy, ’n vragmotorverkoopsman, en Caroline Brown. Hy was ’n moeilike en hiperaktiewe kind wat dikwels stokkiesgedraai het. Rolprente het hom gefassineer en hy het tonele saam met sy bure en vriende opgevoer. By die Marquette-akademie het hy die toekomstige akteur Pat O'Brien ontmoet en die twee het toneelstukke saam bygewoon. Dit het by hom ’n belangstelling in die teater gewek.

Met min belangstelling in sy studies en ’n begeerte om aksie te beleef, het Tracy op 18-jarige leeftyd by die weermag aangesluit. Hy is na die Vlootopleidingstasie in Noord-Chicago gestuur waar hy steeds ’n student was toe die Eerste Wêreldoorlog tot ’n einde kom. Hy is in Februarie 1919 ontslaan. Eindelik het hy aan die Ripon-kolege in Wisconsin beland; hy wou in ’n mediese rigting studeer.

Tracy was gewild op kollege en was by verskeie aktiwiteite betrokke. Hy het sy verhoogdebuut in Junie 1921 gemaak deur die hoofrol in The Truth te speel. Hy het gou versot geraak op die verhoog. Hy het ’n toneelgeselskap saam met vriende gestig en op toer gegaan. Hy het ook aan debatte deelgeneem en tydens ’n debattoer het hy ’n oudisie by die Amerikaanse Akademie vir die Dramatiese Kunste in New York afgelê. Hy het ’n beurs gewen en eindelik sewe jaar op die verhoog deurgebring, onder andere op Broadway.

Loopbaan 
Tracy het sy rolprentdeurbraak in 1930 gemaak toe sy hoofrol in die toneelstuk The Last Mile Hollywood se aandag trek. Ná ’n suksesvolle debuut in Up the River, het hy ’n kontrak met die Fox Film Corporation geteken. Ná 25 rolprente by hulle was hy nog redelik onbekend.

In 1935 het Tracy by Metro-Goldwyn-Mayer, Hollywood se voorste rolprentateljee, aangesluit. Sy loopbaan het skielik floreer met ’n paar treffers, en in 1937 en 1938 het hy agtereenvolgens die Oscar gewen vir Captains Courageous en Boys Town. Teen die 1940's was Tracy een van die ateljee se topsterre. In 1942 het hy saam met Katharine Hepburn in Woman of the Year gespeel; dit was die eerste van nege rolprente waarin hulle oor 25 jaar saam verskyn.

Tracy is in 1955 by MGM weg en het as ’n vryskutakteur gewerk. Persoonlik het dit egter nie goed gegaan nie weens sy stryd teen alkoholisme en skuldgevoelens oor sy seun se doofheid. Hy het in die 1930's vervreemd geraak van sy vrou, maar hulle is nooit geskei nie. Hy het in die geheim ’n lang verhouding met Katharine Hepburn gehad. Teen die einde van sy lewe het Tracy feitlik eksklusief vir die regisseur Stanley Kramer gewerk. Hy het sy laaste prent, Guess Who's Coming to Dinner (1967) vir hom gemaak; die laaste tonele is 17 dae voor Tracy se dood geskiet.

Tydens sy loopbaan het Tracy in 75 rolprente verskyn en ’n reputasie gekry as een van die silwerdoek se grootste sterre. In 1999 het die American Film Institute hom geplaas onder die top-10 van hul lys 100 Hollywood-legendes.

Filmografie 

Van Tracy se prente sluit in:
 Up the River (1930) saam met Humphrey Bogart
 20,000 Years in Sing Sing (1932) saam met Bette Davis
 The Power and the Glory (1933) saam met Colleen Moore
 Man's Castle (1933) saam met Loretta Young
 Whipsaw (1935) saam met Myrna Loy
 Fury (1936) saam met Sylvia Sidney
 San Francisco (1936) saam met Clark Gable
 Libeled Lady (1936) saam met Jean Harlow
 Captains Courageous (1937) saam met Lionel Barrymore
 Test Pilot (1938) saam met Clark Gable
 Boys Town (1938) saam met Mickey Rooney
 Boom Town (1940) saam met Clark Gable
 Dr. Jekyll and Mr. Hyde (1941) saam met Ingrid Bergman
 Woman of the Year (1942) saam met Katharine Hepburn
 Keeper of the Flame (1942) saam met Katharine Hepburn
 A Guy Named Joe (1943) saam met Irene Dunne
 The Seventh Cross (1944) saam met Hume Cronyn
 Thirty Seconds Over Tokyo (1944) saam met Van Johnson
 Without Love (1945) saam met Katharine Hepburn
 The Sea of Grass (1947) saam met Katharine Hepburn
 State of the Union (1948) saam met Katharine Hepburn
 Adam's Rib (1949) saam met Katharine Hepburn
 Father of the Bride (1950) saam met Elizabeth Taylor
 Father's Little Dividend (1951) saam met Joan Bennett
 Pat and Mike (1952) saam met Katharine Hepburn
 Broken Lance (1954) saam met Richard Widmark
 Bad Day at Black Rock (1955) saam met Robert Ryan
 Desk Set (1957) saam met Katharine Hepburn
 The Old Man and the Sea (1958)
 The Last Hurrah (1958) saam met Jeffrey Hunter
 Inherit the Wind (1960) saam met Fredric March
 Judgment at Nuremberg (1961) saam met Burt Lancaster
 It's a Mad, Mad, Mad, Mad World (1963) saam met Jonathan Winters
 Guess Who's Coming to Dinner (1967) saam met Katharine Hepburn

Verwysings

Bronne

Verdere leesstof 
 Loew, Brenda (red.) (2009). Spencer Tracy Fox Film Actor: The Pre-Code Legacy of a Hollywood Legend. Xlibris. ISBN 978-1-4363-4137-0.
 Wise, James (1997). Stars in Blue: Movie Actors in America's Sea Services. Annapolis, MD: Naval Institute Press.  ISBN 1-55750-937-9

Eksterne skakels 
 Profiel  by Turner Classic Movies
 Chang, David A. "Spencer Tracy's Boyhood: Truth, Fiction, and Hollywood Dreams," Wisconsin Magazine of History, vol. 84, no. 1 (Herfs 2000)
 
 
  Hierdie artikel is vertaal uit die Engelse Wikipedia

Geboortes in 1900
Sterftes in 1967
Amerikaanse manlike akteurs van die 20ste eeu